**ÍNDEX**

**PREÀMBUL**

**CAPÍTOL I. DISPOSICIONS GENERALS**

Art. 1. OBJECTE DEL REGLAMENT

Art. 2. NATURALESA DEL CONSELL

**CAPÍTOL II. OBJECTIUS I FUNCIONS**

Art. 3. OBJECTIUS

Art. 4. FUNCIONS

**CAPÍTOL III. ORGANITZACIÓ**

Art. 5. ÒRGANS DEL CONSELL

Art. 6. MEMBRES DEL PLENARI

Art. 7. NOMENAMENT DELS MEMBRES I RENOVACIÓ DEL CONSELL

Art. 8. ATRIBUCIONS DE LA PRESIDÈNCIA

Art. 9. ATRIBUCIONS DEL PLENARI

Art. 10. COMISSIONS DE TREBALL I FUNCIONAMENT

**CAPÍTOL IV. FUNCIONAMENT I ORGANITZACIÓ**

Art. 11. CONVOCATÒRIA DE LES SESSIONS

Art. 12. CONSTITUCIÓ DEL PLENARI

Art. 13. ACORDS I CARÀCTER DELS MATEIXOS

Art. 14. ACTES DE LES SESSIONS

**DISPOSICIÓ FINAL ÚNICA**

**PREÀMBUL**

L’article 66.2 del Decret legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya estableix que els ens locals tenen competències en els àmbits de la participació ciutadana. És per això que l’Ajuntament de Cabrera de Mar crea el consell municipal d’infraestructures i mobilitat, per tal de fomentar la participació ciutadana, dinamitzar els agents locals i de crear xarxes de cooperació entre ells, també afavorir el diàleg entre els diferents agents implicats en les accions relacionades amb les infraestructures i la mobilitat del Municipi.

**CAPÍTOL I. DISPOSICIONS GENERALS**

**Art. 1. OBJECTE DEL REGLAMENT**

El Consell Municipal d’ infraestructures i mobilitat té per objecte fomentar el debat i la participació en aspectes relacionats amb la mobilitat i les infraestructures urbanes entre els representants de l’Administració Pública, les entitats vinculades a aquesta matèria i la ciutadania en general per consensuar acords i línies d’acció, proposar iniciatives, fer un seguiment i consulta de propostes i donar resposta a les necessitats que sorgeixen en aquest àmbit.

**Art. 2. NATURALESA DEL CONSELL**

El Consell Municipal d’ infraestructures i mobilitat és un òrgan consultiu per tal de garantir la participació ciutadana en les matèries relacionades amb les accions d’infraestructures i mobilitat en l’àmbit territorial del municipi de Cabrera de Mar. Els acords, informes o propostes del Consell es tindran en consideració en els projectes de mobilitat de Cabrera de Mar.

**CAPÍTOL II. OBJECTIUS I FUNCIONS**

**Art. 3. OBJECTIUS**

* El reglament pretén regular, d’acord amb els principis de proximitat, transparència, accessibilitat i participació ciutadana, els mitjans que facilitin la més àmplia informació a tothom respecte a les accions relacionades amb infraestructures i mobilitat, i a la gestió municipal, així com els mecanismes que en garanteixin la seva participació, en el marc legal de la normativa vigent d’aplicació.
* Promoure i fer possible la participació dels ciutadans i ciutadanes en el debat de tot allò que es refereix en l’àmbit de les infraestructures i la mobilitat i aportar solucions que ajudin a millorar la situació i les necessitats entre els diferents nuclis del municipi.

**Art. 4. FUNCIONS**

Pel que fa a l’àmbit d’infraestructures i mobilitat, corresponen al Consell de infraestructures i mobilitat les següents funcions:

* Promoure accions per a l’estudi en l’àmbit de la mobilitat.
* Col·laborar en la sensibilització dels ciutadans per una mobilitat sostenible que fomenti els models de mobilitat activa i de transport públic.
* Elaborar propostes sobre els assumpte que consideri d’interès relacionats amb la mobilitat del municipi.
* Diàleg, reflexió i cooperació en els temes de mobilitat de Cabrera de Mar.
* Supervisar els projectes que afectin als espais públics.
* Fer propostes de millora dels espais i equipaments públics.

**CAPÍTOL III. ORGANITZACIÓ**

**Art. 5. ÒRGANS DEL CONSELL**

1. El Consell d’infraestructures i mobilitat **el composen els següents òrgans:**
	* **El Plenari**

És l’òrgan de màxima representació i debat del Consell. Els membres són designats per l’alcaldia de l’Ajuntament de Cabrera de Mar.

* + **La presidència**

Correspon a l’alcaldia de l’Ajuntament de Cabrera de Mar, que pot delegar en un altre regidor/a.

* + **Comissions de treball**

Són grups de treball per temes o àmbits d’actuació per analitzar, estudiar i elevar propostes al Plenari en temes concrets.

Es poden crear a proposta del Plenari o la Presidència.

Cada grup de treball escollirà una persona que faci de portaveu i coordinació.

**Art. 6. MEMBRES DEL PLENARI**

**Són membres** del Plenari del Consell d’infraestructures i mobilitat:

* + Presidència

Correspon a l’Alcaldia de l’Ajuntament que pot delegar en un altre regidor/a.

* + Vocals
		- Representant designats per cadascun dels grups municipals de la corporació. (Poden no ser electes)
		- 1 representant de cada Associació de veïns dels veïnats que en tinguin:
			* + Agell i Sant Sebastià
				+ La Guardiola
				+ Pineda
				+ Can Segarra

Veïnats

* + - * + Sant Joan de Munt
				+ Pla de l’Avellà
				+ Bonamar
				+ Costamar
				+ Mas Terrillo
				+ Centre urbà
				+ Plana Agrícola
				+ Polígon de les Corts
				+ Polígon de Santa Margarida
				+ Polígon del Camí del Mig
				+ Franja Costanera
		- Dels veïnats anteriorment citats que no tinguin associació de veïns, s’escollirà un veí de cadascun d’ells a proposta de la Presidència.
		- Cap de serveis tècnics municipals o en qui delegui.
		- Màxim 3 representants de comerços locals degudament legalitzats, escollits de manera aleatòria del registre de comerços de l’Ajuntament de Cabrera de Mar.
		- Màxim 3 representants d’establiments de restauració, degudament legalitzats, escollits de manera aleatòria del registre d’establiments de restauració de l’Ajuntament de Cabrera de Mar.
		- Màxim 3 representants d’allotjaments degudament legalitzats, escollits de manera aleatòria del registre d’allotjaments de l’Ajuntament de Cabrera de Mar.
		- Els 3 últims regidors/es d’urbanisme

**Art. 7. NOMENAMENT DELS MEMBRES I RENOVACIÓ DEL CONSELL**

El mandat del Consell d’infraestructures i mobilitat coincidirà amb el de la corporació municipal i, per tant, es renovarà quan s’iniciï el mandat corporatiu. Les persones membres del Plenari del Consell cessaran automàticament per finalització de mandat en la data de celebració del Ple Municipal constitutiu.

**Art. 8. ATRIBUCIONS DE LA PRESIDÈNCIA**

Correspon la Presidència del Consell Plenari a l’Alcaldia de l’Ajuntament de Cabrera de Mar o persona en qui delegui.

Funcions:

1. Convocar i presidir les sessions del Plenari, de la Comissió permanent, quan hi sigui, i de les comissions de treball.
2. Establir l’ordre del dia dels òrgans col·legiats que presideixi.
3. Representar i dirigir el Consell.
4. Donar trasllat dels informes, propostes i iniciatives del Consell als òrgans de govern o gestors que corresponguin.
5. La resta de les atribucions que li són pròpies i legalment atribuïdes en relació al funcionament d’un òrgan de participació col·legiat com ara la utilització del vot de qualitat en cas d’empat.

**Art. 9. ATRIBUCIONS DEL PLENARI**

El Plenari és l’òrgan de caràcter representatiu del Consell i té atribuïdes les següents funcions:

1. Ser consultat, debatre i proposar accions que afectin en l’àmbit d’infraestructures i mobilitat.
2. Sol·licitar informació i documentació sobre matèries que afectin infraestructures i mobilitat.
3. Proposar l’organització de jornades de sensibilització d’aspectes relacionats amb la mobilitat.
4. Aprovar i fer el seguiment del Pla d’accions anual.
5. Consolidar la feina desenvolupada i lliurada al Consell per les Comissions de treball.

**Art. 10. COMISSIONS DE TREBALL**

1. El Plenari o la Comissió Permanent, si està creada, pot crear grups o comissions de treball per temes o àmbits d’actuació, els coordina i aprova les seves normes de funcionament.
2. De la creació d’un grup o comissió de treball s’ha d’informar al Plenari en la primera reunió que tingui.
3. En les comissions de treball poden ser presents representants de les entitats, Presidència, els experts associatius, si escau, i els tècnics municipals que formen part del Plenari del Consell d’infraestructures i mobilitat.
4. Les comissions de treball han de presentar el resultat dels seus estudis i informes al Plenari.

**Funcionament:**

1. Cada Comissió de treball estableix el seu règim de sessions i el sistema de funcionament en funció dels objectius plantejats.
2. El règim de reunions de les comissions de treball, atesa la seva especialitat, ha de ser flexible i adequat a la urgència de cada tema.
3. La convocatòria i presidència de les comissions de treball correspon a la Presidència.

**CAPÍTOL IV. FUNCIONAMENT I ORGANITZACIÓ**

**Art. 11. CONVOCATÒRIA DE LES SESSIONS**

1. El Plenari fa dues sessions ordinàries cada any, el segon i quart trimestre respectivament. Pot fer sessions extraordinàries cada cop que sigui convocat per la Presidència per iniciativa pròpia o a petició d’una quarta part del nombre legal de persones membres.
2. La convocatòria de les sessions es farà mitjançant correu electrònic acompanyada de l’ordre del dia corresponent i si escau de la documentació pertinent, amb una antelació mínima de cinc dies hàbils, excepte les sessions extraordinàries, les quals, es poden convocar amb una antelació mínima de 48 hores.
3. Les sessions del Plenari són públiques. La ciutadania pot intervenir amb veu però sense vot. La informació serà pública en general, es publicarà al web municipal, a la seu electrònica, així com altres mitjans que es considerin necessaris per fer-ne difusió.

**Art. 12. CONSTITUCIÓ DEL PLENARI**

El Plenari es constitueix vàlidament en una única convocatòria, l’assistència d’un terç del seu nombre legal de membres amb dret a vot. Cal igualment l’assistència de les persones que realitzin funcions de Presidència i Secretaria o de les que, en cada cas, les substitueixin.

**Art. 13. ACORDS I CARÀCTER DELS MATEIXOS**

1. Tenint en compte les funcions d’informació, consultives i deliberatives, es fomentarà el consens a l’hora d’aprovar les propostes que sorgeixin a les sessions.
2. Quan els acords es sotmetin a votació, per regla general, s’adoptaran per majoria simple dels membres presents. En cas d’empat, s’efectuarà una segona votació i, si persisteix l’empat, decidirà el vot de qualitat de la Presidència.
3. Els membres podran delegar el vot en cas que no puguin assistir per motius de salut o personals justificats degudament.
4. Els acords, informes, propostes i estudis que elaborin el Plenari i les Comissions permanents (si en hi ha) o de treball, tot i que no tindran caràcter vinculant, es podran tenir en compte en la presa de decisions de l’Ajuntament.

**Art. 14. ACTES DE LES SESSIONS**

1. Hi haurà una persona treballador/a de l’Ajuntament de Cabrera de Mar que exercirà les funcions de Secretaria i aixecarà les actes de cada sessió.
2. La persona que exerceixi les funcions de Secretaria estendrà les actes de les sessions recollint les principals intervencions i explicant els acords presos.
3. La Secretaria notificarà les sessions, juntament amb l’ordre del dia i la documentació necessària dels assumptes que s’hagin de tractar.
4. Les actes signades pel secretari/a amb el vist i plau del president/a, seran aprovades pel Plenari en la propera sessió.
5. Cada membre del Consell tindrà una còpia de l’acta.
6. Les actes s’adjudicaran al Llibre d’actes del Consell.

**DISPOSICIÓ FINAL I ÚNICA**

Aquest Reglament entra en vigor l’endemà de la seva publicació en *el Butlletí Oficial de la Província de Barcelona*

Cabrera de Mar.... de ......... de 2019

L’alcalde, Jordi Mir i Boix